I.UVOD

Nedavni teroristični napadi v Evropi in sedanji migracijski tokovi so v središče pozornosti postavili vedno večji problem goljufij s potnimi listinami. Goljufanje z listinami je postalo dejavnik, ki omogoča terorizem in organizirani kriminal ter je povezan s trgovino z ljudmi in tihotapljenjem migrantov. Pomembno je, da se izboljša varnost potnih listin, vključno s podstavno infrastrukturo za upravljanje identitete.

Komisija je v svojem sporočilu o krepitvi varnosti v svetu mobilnosti: boljša izmenjava informacij na področju boja proti terorizmu in trdnejše zunanje meje poudarila ključni pomen varnih potnih listin in osebnih dokumentov, kadar je treba brez dvoma ugotoviti identiteto osebe, ter napovedala, da bo predstavila akcijski načrt za boj proti goljufanju s potnimi listinami. Izboljšan pristop bo temeljil na trdnih sistemih za preprečevanje zlorab in groženj za notranjo varnost, ki izhajajo iz pomanjkljivosti na področju varnosti dokumentov.

Potne listine so najpogosteje v obliki potnih listov, vključujejo pa tudi nacionalne osebne izkaznice in dovoljenja za prebivanje za državljane tretjih držav (kadar se uporabljajo na območju brez nadzora na notranjih mejah). Državljani EU lahko vstopijo ali zapustijo schengensko območje in nekatere države zunaj EU z nacionalno osebno izkaznico, ki jo je izdala država članica. To na primer pomeni, da se lahko tuji teroristični bojevniki gibljejo med EU in Turčijo zgolj z nacionalno osebno izkaznico.

Potne listine EU so zelo iskane med goljufi. Najmanj tri četrtine ponarejenih listin, odkritih na zunanjih mejah, pa tudi na območju brez nadzora na notranjih mejah, so bile navidezno izdane v državah članicah EU in pridruženih schengenskih državah. Glede na nedavna poročila evropske mejne in obalne straže so manj varne nacionalne osebne izkaznice, ki jih izdajo države članice, najpogosteje odkrita lažna listina, ki se uporablja za gibanje znotraj schengenskega območja. Število primerov goljufij na osnovi podobnosti (kadar je imetnik listine podoben njenemu pravemu lastniku) še vedno narašča in je najpogostejša vrsta goljufije v drugem četrtletju leta 2016. Pridobivanje pravih listin na podlagi lažnih izpiskov iz matičnega registra (rojstni, poročni in mrliški listi) še vedno predstavlja eno največjih groženj, saj ga je zelo težko odkriti.

Zato je ključno, da EU in zlasti države članice okrepijo svoja prizadevanja za izboljšanje varnosti potnih listin, izdanih državljanom EU in državljanom tretjih držav. Varnost potnih listin je pomemben dejavnik za boljše varovanje meja in upravljanje migracij ter pri prehodu na učinkovito in pravo varnostno unijo.

Načini goljufanja s potnimi listinami se hitro razvijajo. Kriminalne mreže, ki so vključene v prenarejanje in ponarejanje potnih listin, so zdaj bolj specializirane in stalno razvijajo nove oblike ponarejanja, vključno z manipulacijo naprav za odkrivanje ponaredkov in tehnikami za izogibanje preverjanju biometričnih podatkov, ter nove načine delovanja.

Uvedba bolj izpopolnjenih varnostnih značilnosti, načinov izdelave in sistemov za kontrolo dokumentov otežuje poneverbo ali ponarejanje osebnih dokumentov in potnih listin. Posledično pa se goljufi vse bolj preusmerjajo od „tradicionalne“ goljufije – ki se osredotoča na fizično listino, na primer s spremembo datuma veljavnosti potnega lista (prenarejanje) ali izdelavo popolnoma lažne listine (ponarejanje) – k drugim vrstam ponarejanja dokumentov, kot je goljufija na osnovi podobnosti. Osredotočajo se tudi na druge vrste dokumentov, kot so izpiski iz matičnih registrov, ki se uporabljajo za podporo pri vlogah za izdajo pristnih potnih listin.

Kot izhaja iz poročila evropske mejne in obalne straže za leto 2016, se je število primerov goljufij, ko se oseba izdaja za drugo osebo, in nepoštenega pridobivanja pravih listin povečalo za 4 % oziroma 76 % med prvim četrtletjem leta 2015 in prvim četrtletjem leta 2016, medtem ko se je število goljufij s ponarejenimi listinami znižalo (–8 %).

V tem sporočilu je opisan akcijski načrt za izboljšanje varnosti potnih listin. Varnostni standardi za potne listine in zahteve glede mejnih kontrol so določeni na ravni EU, vendar države članice ohranjajo popolno odgovornost za izpiske iz matičnih registrov ter dejansko izdelavo in izdajo potnih listin. Akcijski načrt določa ukrepe, ki jih bo sprejela Komisija, in državam članicam daje priporočila za ukrepe v okviru nacionalnih politik glede vseh vidikov varnosti potnih listin.

Komisija in države članice morajo zagotoviti, da bodo v okviru vseh ukrepov iz tega akcijskega načrta zagotovljene temeljne pravice, zlasti pravica do varstva osebnih podatkov.

Komisija bo kot varuhinja Pogodb še naprej spremljala pravilno izvajanje zakonodaje EU in uporabljala svoja pooblastila za izvrševanje pravilnega izvajanja, kjer bo to ustrezno in potrebno.

II. AKCIJSKI NAČRT

1. Evidentiranje identitete

Prave listine, izdane na podlagi lažne identitete, je zelo težko odkriti na mejnih prehodih ali na ozemlju države članice. Ugotavljanje identitete osebe in izdajanje izpiskov iz matičnih registrov bi morala potekati na podlagi registrov prebivalstva, ki vsebujejo ustrezne najnovejše zgodovinske, socialne in geografske podatke. Države z biometričnim registrom prebivalstva ali biometrično podatkovno zbirko potnih listin lahko preverijo istovetnost osebe vsakič, ko ta zaprosi za novo potno listino, tako da oseba ne more zaprositi za izdajo prave listine na podlagi lažnega izpiska iz matičnega registra.

Čeprav je to, da oseba spremeni svoje ime, lahko zakonito, je treba natančno poskrbeti, da v teh postopkih ni nobene pomanjkljivosti. Kadar se odrasla oseba prvič registrira ali zaprosi za potni list (npr. na podlagi naturalizacije) in zanesljivi podatki o registraciji niso na voljo, bi pristojni organi morali izvajati osebne razgovore in po potrebi poiskati dodatna dokazila, da oseba dejansko uporablja identiteto, ki jo izkazuje, na primer prek volilnega imenika ali evidenc sistema socialne varnosti.

Poleg tega bi za izpiske iz matičnega registra morala veljati minimalna stopnja varnosti, da se prepreči njihovo ponarejanje. EU je prispevala skupno 16 milijonov EUR za pobude za raziskave in razvoj za zagotovitev bolj varnih izpiskov iz matičnega registra. Prihodnji delovni programi v okviru programa Obzorje 2020 na področju varnih družb 2018–2020 bodo podpirali raziskave in razvoj na področju varnosti dokumentov.

Zunaj meja EU potekajo projekti v novem okviru partnerstva v okviru evropske agende o migracijah za razvoj zbirk podatkov za beleženje biometričnih podatkov v ključnih partnerskih tretjih državah, ki so sposobne zagotoviti delovanje registrov prebivalstva in digitalizacijo prstnih odtisov ali biometričnih podatkov.

Europol je financiral oblikovanje priročnika za odkrivanje lažnih izpiskov iz matičnega registra. Vsebuje vzorce in kratke opise evropskih osebnih dokumentov in izpiskov iz matičnega registra, vendar se ne uporablja v zadostni meri.